

**ข้อบังคับมหาวิทยาลัยธรรมศาสตร์**

**ว่าด้วยการเปลี่ยนสถานภาพของข้าราชการมาเป็นพนักงานมหาวิทยาลัย พ.ศ. ๒๕๕๘**

โดยที่พระราชบัญญัติมหาวิทยาลัยธรรมศาสตร์ พ.ศ. ๒๕๕๔ ได้บัญญัติให้โอนข้าราชการ  
ของมหาวิทยาลัยธรรมศาสตร์ตามพระราชบัญญัติมหาวิทยาลัยธรรมศาสตร์ พ.ศ. ๒๕๓๑ มาเป็นข้าราชการของมหาวิทยาลัยธรรมศาสตร์ ตามพระราชบัญญัติมหาวิทยาลัยธรรมศาสตร์ พ.ศ. ๒๕๕๘   
และข้าราชการดังกล่าว สามารถแสดงเจตนาเปลี่ยนสถานภาพมาเป็นพนักงานมหาวิทยาลัย  
ตามพระราชบัญญัติดังกล่าวได้ ตามข้อบังคับ มหาวิทยาลัย

อาศัยอํานาจตามความในมาตรา ๒๓ และมาตรา ๙๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘และโดยมติสภามหาวิทยาลัยในการประชุมครั้งที่ ๘/๒๕๕๘   
เมื่อวันที่ ๑๗ สิงหาคม พ.ศ.๒๕๕๘ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ ข้อบังคับมหาวิทยาลัยธรรมศาสตร์ ว่าด้วยการเปลี่ยนสถานภาพของข้าราชการมาเป็นพนักงานมหาวิทยาลัย พ.ศ. ๒๕๕๘

**ข้อ ๒** ข้อบังคับฉบับนี้ให้ใช้บังคับถัดจากวันประกาศเป็นต้นไป

**ข้อ ๓** ในข้อบังคับนี้

“พระราชบัญญัติ” หมายความว่า พระราชบัญญัติมหาวิทยาลัยธรรมศาสตร์ พ.ศ. ๒๕๕๘

“สภามหาวิทยาลัย” หมายความว่า สภามหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“ส่วนงาน” หมายความว่า ส่วนงานของมหาวิทยาลัยธรรมศาสตร์

“ข้าราชการ” หมายความว่า ข้าราชการพลเรือนในสถาบันอุดมศึกษาในสังกัด  
ของมหาวิทยาลัยธรรมศาสตร์

“พนักงานมหาวิทยาลัย” หมายความว่า พนักงานมหาวิทยาลัยธรรมศาสตร์

“การเปลี่ยนสถานภาพ” หมายความว่า การเปลี่ยนสถานภาพของข้าราชการมาเป็น  
พนักงานมหาวิทยาลัยตามพระราชบัญญัติมหาวิทยาลัยธรรมศาสตร์ พ.ศ. ๒๕๕๘

**ข้อ ๔** ให้อธิการบดีเป็นผู้รักษาการตามข้อบังคับนี้ และให้มีอํานาจออกประกาศกําหนดหลักเกณฑ์และวิธีการเพื่อปฏิบัติตามข้อบังคับนี้

**หมวด ๑**

บททั่วไป

**ข้อ ๕** ข้าราชการที่จะแสดงเจตนาเปลี่ยนสถานภาพต้องไม่มีลักษณะต้องห้ามดังนี้

(๑) อยู่ระหว่างถูกดําเนินการทางวินัยอย่างร้ายแรง

(๒) เคยได้รับการพิจารณาไม่ให้เลื่อนขั้นหรือขึ้นเงินเดือนในรอบสองปีที่ผ่านมา   
เว้นแต่การไม่เลื่อนขั้นเงินเดือน หรือขึ้นเงินเดือนจากเหตุได้รับอนุญาตให้ลาศึกษา ฝึกอบรม   
และปฏิบัติงานวิจัย

**ข้อ ๖** ข้าราชการที่ประสงค์จะเปลี่ยนสถานภาพ ต้องแสดงเจตนาเป็นลายลักษณ์อักษร  
ตามหลักเกณฑ์และวิธีการที่กําหนดไว้ในข้อบังคับนี้ และตามกําหนดเวลาที่อธิการบดีกําหนด  
โดยทําเป็นประกาศมหาวิทยาลัย

ข้าราชการที่ยื่นแบบแสดงเจตนาแล้ว จะถอนมิได้

**ข้อ ๗** ผู้ที่ได้รับการเปลี่ยนสถานภาพ ให้ได้รับเงินเดือนไม่น้อยกว่าหนึ่งจุดสี่ (๑.๔)   
ของเงินเดือนที่ได้รับขณะเป็นข้าราชการ

**ข้อ ๘** ผู้ที่ได้รับการเปลี่ยนสถานภาพ ให้มีสิทธิได้รับเงินประจําตําแหน่ง   
และเงินค่าตอบแทนอื่น นอกเหนือจากเงินเดือน ในอัตราตามที่สภามหาวิทยาลัยกําหนด แต่ต้องไม่น้อยกว่า  
ที่เคยได้รับอยู่ในขณะเป็นข้าราชการ

**ข้อ ๙** ในการแสดงเจตนาเพื่อขอเปลี่ยนสถานภาพ ให้ผู้แสดงเจตนาระบุเลือกวันที่ประสงค์  
จะเปลี่ยนสถานภาพเพื่อให้มีผลเป็นวันพ้นสภาพการเป็นข้าราชการ และวันเริ่มต้นของการบรรจุ  
เป็นพนักงานมหาวิทยาลัย ดังนี้

(๑) วันที่ ๒ ตุลาคม เป็นวันพ้นสภาพการเป็นข้าราชการและเป็นวันเริ่มต้น  
การเป็นพนักงานมหาวิทยาลัย

(๒) วันที่ ๒ เมษายน เป็นวันพ้นสถานภาพเป็นข้าราชการและเป็นวันเริ่มต้น  
การเป็นพนักงานมหาวิทยาลัย

ในกรณีที่วันเริ่มต้นการเป็นพนักงานมหาวิทยาลัยตามวรรคหนึ่งตรงกับวันหยุดราชการ   
ให้วันแรกของการทํางานเป็นวันเริ่มต้นการเป็นพนักงานมหาวิทยาลัย

**ข้อ ๑๐** ในกรณีที่ข้าราชการซึ่งมหาวิทยาลัยรับเข้าเป็นพนักงานมหาวิทยาลัยตามข้อบังคับนี้   
อยู่ระหว่างการปฏิบัติราชการหรือปฏิบัติงานชดใช้ตามสัญญาของข้าราชการที่ลาไปศึกษา ฝึกอบรม   
และปฏิบัติการวิจัย ภายในประเทศหรือต่างประเทศ หรือสัญญารับทุนอื่นใด ให้ยังต้องผูกพันตามสัญญานั้น  
อยู่ต่อไปจนกว่าจะปฏิบัติราชการหรือปฏิบัติงานชดใช้ครบกําหนดเวลาตามสัญญา โดยให้นับระยะเวลา  
การปฏิบัติงานในตําแหน่งพนักงานมหาวิทยาลัยเป็นการปฏิบัติราชการหรือปฏิบัติงานชดใช้ตามสัญญานั้นต่อไปได้

**ข้อ ๑๑** ให้ข้าราชการซึ่งมหาวิทยาลัยรับเข้าเป็นพนักงานมหาวิทยาลัยตามข้อบังคับนี้   
ทําสัญญาปฏิบัติงานที่มีกำหนดเวลาจ้างจนถึงเกษียณอายุ โดยไม่ต้องทดลองงาน แต่ทั้งนี้ ให้มีการประเมิน  
ผลการปฏิบัติงานตามหลักเกณฑ์และวิธีการที่มหาวิทยาลัยกำหนด

**ข้อ ๑๒** ให้อธิการบดีรายงานการเปลี่ยนสถานภาพและผลการเปลี่ยนสถานภาพ  
ของข้าราชการตามข้อบังคับนี้ต่อสภามหาวิทยาลัยปีละครั้ง จนครบกําหนดสามปีนับแต่วันที่พระราชบัญญัตินี้  
มีผลใช้บังคับ

**ข้อ ๑๓** การบริหารบุคคลในเรื่องที่มิได้มีกําหนดไว้ในข้อบังคับนี้ ให้บังคับตามข้อบังคับมหาวิทยาลัยว่าด้วยการบริหารบุคคลพนักงานมหาวิทยาลัย

**หมวด ๒**

การแสดงเจตนาเพื่อขอเปลี่ยนสถานภาพมาเป็นพนักงานมหาวิทยาลัย

ภายใน ๑ ปี นับแต่วันที่พระราชบัญญัติมีผลใช้บังคับ

**ข้อ ๑๔** ข้าราชการที่แสดงเจตนาเพื่อขอเปลี่ยนสถานภาพมาเป็นพนักงานมหาวิทยาลัย ภายใน ๑ ปี นับแต่วันที่พระราชบัญญัติมีผลใช้บังคับ ให้เปลี่ยนสถานภาพได้โดยไม่จําต้องดําเนินการประเมินความรู้ความสามารถ

**ข้อ ๑๕** การแสดงเจตนาเปลี่ยนสถานภาพตามความในหมวดนี้ให้ดําเนินการตามหลักเกณฑ์และวิธีการ ดังต่อไปนี้

(๑) ให้ข้าราชการที่ประสงค์จะแสดงเจตนาเปลี่ยนสถานภาพยื่นหนังสือแสดงเจตนา  
เป็นพนักงานมหาวิทยาลัยต่อส่วนงานที่ตนสังกัดตามแบบ ปสพ.๑ แนบท้ายข้อบังคับนี้

(๒) ให้ส่วนงานดําเนินการตรวจสอบคุณสมบัติของผู้แสดงเจตนาขอเปลี่ยนสถานภาพ   
หากไม่มีคุณสมบัติต้องห้ามตามข้อ ๕ ให้ดําเนินการส่งแบบแสดงเจตนาของผู้นั้นไปที่กองการเจ้าหน้าที่   
เพื่อรวบรวมนําเสนอต่ออธิการบดีเพื่อพิจารณาอนุมัติรับเข้าเป็นพนักงานมหาวิทยาลัย

(๓) เมื่ออธิการบดีอนุมัติให้รับข้าราชการผู้นั้นเข้าเป็นพนักงานมหาวิทยาลัยแล้ว  
ให้ทําสัญญาจ้างปฏิบัติงานตามแบบที่อธิการบดีกําหนด

**หมวด ๓**

การแสดงเจตนาเพื่อขอเปลี่ยนสถานภาพเป็นพนักงานมหาวิทยาลัย

เมื่อพ้น ๑ ปีแต่ไม่เกิน ๓ ปี นับแต่วันที่พระราชบัญญัติมีผลใช้บังคับ

**ข้อ ๑๖** ข้าราชการที่แสดงเจตนาเปลี่ยนสถานภาพเมื่อพ้นกําหนดหนึ่งปีแต่ไม่เกินสามปี  
นับแต่วันที่พระราชบัญญัติมีผลใช้บังคับ ให้มีการประเมินความรู้ความสามารถของข้าราชการผู้นั้น   
ตามหลักเกณฑ์และวิธีการที่อธิการบดีโดยความเห็นชอบของคณะกรรมการบริหารมหาวิทยาลัยกําหนด  
โดยทําเป็นประกาศมหาวิทยาลัย

ในกรณีที่ไม่ผ่านการประเมิน ผู้แสดงเจตนาอาจแสดงเจตนาเปลี่ยนสถานภาพได้อีก   
เมื่อพ้นกําหนด ๑๘๐ วัน นับแต่วันที่ได้รับแจ้งผลการประเมินดังกล่าว

**ข้อ ๑๗** การแสดงเจตนาเปลี่ยนสถานภาพตามความในหมวดนี้ให้ดําเนินการตามหลักเกณฑ์  
และวิธีการ ดังต่อไปนี้

(๑) ให้ข้าราชการที่ประสงค์จะแสดงเจตนาเปลี่ยนสถานภาพ ยื่นหนังสือแสดงเจตนา  
เปลี่ยนสถานภาพมาเป็นพนักงานมหาวิทยาลัยตามแบบ ปสพ.๒ ต่อหัวหน้าส่วนงานที่ต้นสังกัด   
หรือต่อรองอธิการบดีที่กํากับดูแลและบังคับบัญชาส่วนงานที่ตนสังกัด

(๒) ให้ส่วนงานหรือกองแล้วแต่กรณี ดําเนินการตรวจสอบคุณสมบัติของผู้แสดงเจตนา  
ขอเปลี่ยนสถานภาพ หากไม่มีคุณสมบัติต้องห้ามตามข้อ ๕ ให้หัวหน้าส่วนงานหรือรองอธิการบดีแต่งตั้งคณะกรรมการประเมินความรู้ความสามารถ ประกอบด้วย หัวหน้าส่วนงานที่ผู้นั้นสังกัดอยู่   
หรือรองอธิการบดีที่กํากับดูแลหรือบังคับบัญชา กองที่ผู้นั้นสังกัดอยู่เป็นประธานกรรมการ   
และกรรมการซึ่งเป็นผู้ทรงคุณวุฒิอีกไม่เกินสามคนและให้เลขานุการส่วนงานหรือผู้อํานวยการกอง  
เป็นกรรมการและเลขานุการ

(๓) ให้คณะกรรมการประเมินความรู้ความสามารถ ดําเนินการประเมินความรู้ความสามารถของผู้แสดงเจตนาขอเปลี่ยนสถานภาพตามหลักเกณฑ์และวิธีการที่อธิการบดีโดยความเห็นชอบ  
ของคณะกรรมการบริหารบุคคลกําหนดโดยทําเป็นประกาศมหาวิทยาลัย

(๔) ให้ส่วนงานดําเนินการตรวจสอบคุณสมบัติและจัดให้มีการประเมินความรู้ความสามารถ  
ให้แล้วเสร็จ ภายใน ๖๐ วัน นับแต่วันยื่นแบบแสดงเจตนา หากผลการประเมินปรากฏว่าเป็นผู้มีความรู้ความสามารถเหมาะสมเป็นพนักงานมหาวิทยาลัย ให้ส่วนงานดําเนินการส่งหนังสือแสดงเจตนา  
เปลี่ยนสถานภาพมาเป็นพนักงานมหาวิทยาลัยและผลการประเมินความรู้ความสามารถของผู้นั้นไปที่  
กองการเจ้าหน้าที่เพื่อดําเนินการตรวจสอบและเสนอต่ออธิการบดีพิจารณาอนุมัติให้เปลี่ยนสถานภาพ  
และรับเข้าเป็นพนักงานมหาวิทยาลัยต่อไป

(๕) เมื่ออธิการบดีอนุมัติให้เปลี่ยนสถานภาพและรับเข้าเป็นพนักงานมหาวิทยาลัยแล้ว   
ให้ส่วนงานหรือกองจัดทําสัญญาจ้างปฏิบัติงานตามแบบที่อธิการบดีกําหนด

**หมวด ๔**

การแสดงเจตนาเพื่อขอเปลี่ยนสถานภาพเป็นพนักงานมหาวิทยาลัย

เมื่อพ้นกำหนด ๓ ปี นับแต่วันที่พระราชบัญญัติมีผลใช้บังคับ

**ข้อ ๑๘** เมื่อพ้นกําหนด ๓ ปี นับแต่วันที่พระราชบัญญัติมีผลใช้บังคับ มหาวิทยาลัยอาจให้ข้าราชการที่ยังไม่เปลี่ยนสถานภาพเป็นพนักงานมหาวิทยาลัย แสดงเจตนาขอเปลี่ยนสถานภาพ  
ได้ตามความจําเป็นเพื่อประโยชน์ต่อมหาวิทยาลัย และมีอัตราตําแหน่งพนักงานรองรับ  
ผู้ที่จะขอเปลี่ยนสถานภาพ

**ข้อ ๑๙** การเปลี่ยนสถานภาพเมื่อพ้นกําหนด ๓ ปี นับแต่วันที่พระราชบัญญัติมีผลใช้บังคับ   
ให้กระทําได้เมื่อได้มีการประเมินความรู้ความสามารถของข้าราชการผู้ขอเปลี่ยนสถานภาพ   
ตามหลักเกณฑ์ที่อธิการบดีโดยความเห็นชอบของคณะกรรมการบริหารบุคคลกําหนด   
โดยทําเป็นประกาศมหาวิทยาลัย

**ข้อ ๒๐** ในกรณีที่ผู้แสดงเจตนาเปลี่ยนสถานภาพไม่ผ่านการประเมินความรู้ความสามารถ   
ให้ผู้นั้นคงเป็นข้าราชการอยู่ต่อไป และอาจแสดงเจตนาเปลี่ยนสถานภาพได้อีก เมื่อพ้นกําหนด ๑๘๐ วัน   
นับแต่วันที่ได้รับการแจ้งผลการประเมิน

**ข้อ ๒๑** ให้นําความในข้อ ๑๗ มาใช้กับกรณีการแสดงเจตนาเพื่อขอเปลี่ยนสถานภาพ  
ในหมวดนี้ โดยอนุโลม

**หมวด ๕**

การอุทธรณ์

**ข้อ ๒๒** ข้าราชการที่ไม่ได้รับการอนุมัติให้เปลี่ยนสถานภาพเป็นพนักงานมหาวิทยาลัย   
ให้อุทธรณ์ต่อคณะกรรมการอุทธรณ์และร้องทุกข์ประจํามหาวิทยาลัย ภายใน ๓๐ วัน นับแต่วันที่ได้รับแจ้ง  
ผลการพิจารณา

**หมวด ๖**

การแสดงเจตนาเพื่อขอเปลี่ยนสถานภาพของอธิการบดี

**ข้อ ๒๓** ในกรณีที่อธิการบดีมีความประสงค์ที่จะเปลี่ยนสถานภาพมาเป็น  
พนักงานมหาวิทยาลัย ให้แสดงเจตนาขอเปลี่ยนสถานภาพเป็นหนังสือต่อสภามหาวิทยาลัย

เมื่อสภามหาวิทยาลัยพิจารณาอนุมัติให้อธิการบดีเปลี่ยนสถานภาพแล้ว ให้มหาวิทยาลัยดําเนินการเปลี่ยนสถานภาพของอธิการบดีเป็นพนักงานมหาวิทยาลัยตั้งแต่วันที่ได้ยื่นแสดงเจตนา

**บทเฉพาะกาล**

**ข้อ ๒๔** สําหรับผู้ที่ดํารงตําแหน่งคณบดี ผู้อํานวยการสถาบัน สํานัก หรือหัวหน้าหน่วยงาน  
ที่มีฐานะ เทียบเท่า หรือข้าราชการที่จะเกษียณอายุในวันที่ ๑ ตุลาคม ๒๕๕๘ ที่มีความประสงค์  
ที่จะเปลี่ยนสถานภาพ ให้ยื่นแบบแสดงเจตนา แบบ ปสพ.๑ ต่อส่วนงานที่ตนสังกัดได้  
ภายในวันที่ ๓๑ สิงหาคม ๒๕๕๘ โดยไม่ต้องระบุวันพ้นสภาพเป็นข้าราชการ  
และวันเริ่มต้นการเป็นพนักงานมหาวิทยาลัย และเมื่อส่วนงานได้ตรวจสอบคุณสมบัติแล้ว  
ไม่พบลักษณะต้องห้ามตาม ข้อ ๕ ให้ส่วนงานดําเนินการส่งแบบแสดงเจตนาของผู้นั้นไปที่กองการเจ้าหน้าที่เพื่อนําเสนอต่ออธิการบดีพิจารณาอนุมัติให้เปลี่ยนสถานภาพและรับเข้าเป็นพนักงานมหาวิทยาลัย   
ภายในวันที่ ๗ กันยายน ๒๕๕๘

ให้วันที่ ๑๗ สิงหาคม ๒๕๕๘ เป็นวันสิ้นสุดการเป็นข้าราชการและเป็นวันเริ่มต้นการเป็นพนักงานมหาวิทยาลัยของผู้ที่ได้รับการเปลี่ยนสถานภาพตามวรรคหนึ่ง

เมื่ออธิการบดีได้อนุมัติให้เปลี่ยนสถานภาพและรับเข้าเป็นพนักงานมหาวิทยาลัยแล้ว   
ให้ผู้ที่ได้รับการเปลี่ยนสถานภาพทําสัญญาปฏิบัติงานตามแบบที่อธิการบดีกําหนด

ผู้ดํารงตําแหน่งคณบดี ผู้อํานวยการสถาบัน สํานัก หรือหัวหน้าหน่วยงานที่มีฐานะเทียบเท่า  
ที่มิได้ยื่นแสดงเจตนาตามวรรคหนึ่ง ยังคงสามารถที่จะแสดงเจตนาเปลี่ยนสถานภาพตามที่กําหนดไว้  
ในหมวด ๒ หมวด ๓ หรือ หมวด ๔ แล้วแต่กรณี

ประกาศ ณ วันที่ ๑๗ สิงหาคม พ.ศ. ๒๕๕๘

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย